Suomen pääministeri Juha Sipilä ja Intian pääministeri Narendra Modi tapasivat tiistaina huippukokouksessa Tukholmassa.

Pääministeri Juha Sipilä tapasi Intian pääministeri Narendra Modin Tukholmassa tiistaina. ANNE SJÖHOLM/VALTIONEUVOSTON KANSLIA

EU- ja kv-asioiden viestintäpäällikkö Anne Sjöholm valtioneuvoston kansliasta kertoi Twitterissä, että Intia ja Suomi syventävät erityisesti energia-, avaruus- ja koulutusyhteistyötä.

Hetkinen. Avaruusyhteistyötä?

Avaruusyhteistyö kuulostaa aika korkealentoiselta maallikon korviin. Mistä on kyse, pääministeri Juha Sipilä?

- Joo, Sipilä naurahtaa.

- Se on kuule ihan käytännönläheistä eli Intia on kehittänyt hyvin edullista teknologiaa näihin minisatelliittien laukaisuun ja Suomi on hyvin kiinnostunut näistä. Suomalaisia yrityksiä on näissä piensatelliiteissa mukana ja tämä on oikeastaan kansanomaisesti se yhteistyön ydin, Sipilä kertoo Iltalehdelle puhelimitse.

Mitä niillä käytännössä pystytään tekemään?

- Esimerkiksi sääsatelliitit ovat yksi esimerkki siitä ja hyvin paljon erilaista mittausta siirretään tuonne avaruuteen. Suomalaiset yritykset ovat siinä aika vahvoja ja nyt tämmöinen yhteistyö voi vahvistua, niin että löydetään edullisempia tapoja saattaa näitä kiertoradalle. Tästä siinä on kysymys, Sipilä kertoo.

Sipilän mukaan Suomella on energiayhteistyössä Intian kanssa pidempiaikainen historia, mutta avaruusteknologian ja koulutusviennin suhteen yhteistyö on nyt käynnistymässä.

- Intiassa on hurja potentiaali ja siellä tehdään paljon reformeja. Erityisesti digitalisaation ja uusiutuvan energian ympärillä on paljon tekemistä ja paljon yhteistä. Suomalainen koulutus taas mainitaan potentiaalisena yhteistyön kohteena missä tahansa maapallolla liikkuu, Sipilä kertoo.

Huippukokous Tukholmassa

Pohjoismaiden ja Intian pääministerien huippukokous, Indo-Nordic Summit, järjestettiin Intian aloitteesta. Siihen osallistuivat kaikkien viiden Pohjoismaan pääministerit.

Tukholmassa järjestetyn huippukokouksen yhteydessä Sipilä tapasi Intian pääministerin Modin myös erikseen ja neuvotteli tämän kanssa Suomen ja Intian välisen kaupan, investointien ja muun yhteistyön edistämisestä.

- Hyvin mielenkiintoine kokous kaiken kaikkiaan, Sipilä kommentoi.

Valtioneuvoston tiedotteessa kerrotaan, että pääministeri Modin kaudella Intia on modernisoinut infrastruktuuriaan, talouttaan ja yhteiskuntaansa. Intian talouskasvun ennustetaan jatkuvan tänä ja ensi vuonna yli 7 prosentin vauhdilla.

Suomen tavarakaupan vienti Intiaan oli viime vuonna 532 miljoonaa euroa ja tuonti 340 miljoonaa euroa. Suomen tärkeimpiä viestintuotteita ovat koneet ja laitteet sekä paperi ja pahvi. Vuoden 2017 palvelukaupan vientimme oli 747 miljoonaa ja tuontimme 534 miljoonaa euroa.

EU ja Intia neuvottelevat parhaillaan vapaakauppa- ja investointisuojasopimuksesta. Sipilä korosti tapaamisessa vapaakaupan merkityksen lisäksi myös kansainvälisen yhteistyön merkitystä ilmastonmuutoksen sekä terrorismin torjunnassa.

Juttua korjattu kello 23.01: Anne Sjöholm ei ole Sipilän avustaja vaan viestintäpäällikkö valtioneuvoston kansliassa.